钦定古今图书集成/明伦汇编/皇极典/第225卷 > 商
## 钦定古今图书集成/明伦汇编/皇极典/第225卷 > 商

### 成汤

按《书经仲虺之诰》：成汤放桀于南巢，惟有惭德，曰：“予
恐来世以台为口实。”仲虺乃作诰曰：“呜呼！惟天生民
有欲，无主乃乱。惟天生聪明时乂。有夏昏德，民坠涂
炭。天乃锡王勇智，表正万邦，缵禹旧服。兹率厥典，奉
若天命。”

〈蔡传〉“天锡汤以勇智”之德，勇足以有为，智足以有谋，使其表正万邦，而继禹旧所服行也。

惟王“不迩声色，不殖货利。德懋懋官，功懋懋赏。用人
惟己，改过不吝。克宽克仁，彰信兆民。”

〈蔡传〉“不近声色，不聚货利”，此本原之地，非纯乎天德而无一毫人欲之私者不能也。本原澄澈，然后用人处己，莫不各得其当，而于临民之际，能宽能仁。谓之能者，宽而不失于纵，仁而不失于柔，君德也。君德昭著而孚信于天下矣。

佑贤辅德，显忠遂良，兼弱攻昧，取乱侮亡。推亡固存，
邦乃其昌。德日新，万邦惟怀，志自满，九族乃离。王懋
昭大德，建中于民，以义制事，以礼制心，垂裕后昆。予
闻曰：“能自得师者王，谓人莫己若者亡。”好问则裕，自
用则小。

〈蔡传〉《德日新》则万邦虽广而无不怀，《志自满则九族虽亲》而亦离。

《汤诰》：“上天孚佑下民，罪人黜伏，天命弗僭。贲若草木，
兆民允殖。俾予一人，辑宁尔邦家。兹朕未知获戾于
上下，栗栗危惧，若将陨于深渊。凡我造邦，无从匪彝，
无即惂淫。各守尔典，以承天休。尔有善，朕弗敢蔽，罪
当朕躬，弗敢自赦。惟简在上帝之心。其尔万方有罪，
在予一人。予一人有罪，无以尔万方　伊训。惟我商
王，布昭圣武。代虐以宽，兆民允怀。”

〈蔡传〉汤之德威敷著于天下，代桀之虐，以吾之宽，故天下之民怀而信之也。

先王肇修《人纪》，从谏弗咈，先民时若，“居上克明，为下
克忠，与人不求备，检身若不及，以至于有万邦，兹惟
艰哉。”

〈蔡传〉“《居上克》明”，言能尽，《临下》之道，“《为下克》忠”，言能尽

事上之心

《太甲上》：“惟嗣王不惠于阿衡，伊尹作书曰：‘先王顾𬤊
天之明命，以承上下神祗，社稷宗庙，罔不祗肃。天监
厥德，用集大命，抚绥万方’。”

〈蔡传〉伊尹言：“汤常目在是天之明命，以奉天地神祗、社稷宗庙，无不敬肃，故天视其德，用集大命，抚安万邦。”

王惟庸罔念，闻伊尹乃言曰：“先王昧爽丕显，坐以待
旦，旁求俊彦，启迪后人。”

〈蔡传〉先王于昧爽之时，洗濯澡雪，大明其德，坐以待旦而行之。

《太甲中》，伊尹拜手稽首曰：“修厥身，允德协于下，惟明
后先王子惠困穷，民服厥命，罔有不悦，并其有邦厥
邻。乃曰：‘徯我后，后来无罚’。”

〈蔡传〉此言“汤德”所以协下者。

《微子之命》，“乃祖成汤，克齐圣广渊。皇天眷佑，诞受厥
命。抚民以宽，除其邪虐，功加于时，德垂后裔。”

〈蔡传〉“齐”则无不敬，圣则无不通。“广”，言其大，“渊”，言其深也。〈大全〉吕氏曰：“齐圣广渊，当于此识汤之全体。汤克宽克仁，代虐以宽，则其开六百年基业，正在于宽。”

按《吕氏春秋异用》篇：“汤见祝网者置四面，其祝曰：‘从
天坠者，从地出者，从四面来者，皆离吾网’。汤曰：‘嘻！尽
之矣。非桀，其孰为此也’？汤收其三面，置其一面，更教
祝曰：‘欲左者左，欲右者右，欲高者高，欲下者下，吾取
其犯命者’。”汉南之国闻之，曰：“汤之德及禽兽矣。”四十
国归之。

按《淮南子修务训》：“汤夙兴夜寐，以致聪明。轻赋薄敛，
以宽民氓。布德施惠，以振困穷。吊死问疾，以养孤孀。
百姓亲附，政令流行。”

按《帝王世纪》：汤自伐桀后，大旱七年，殷史卜曰：“当以
人祷。”汤曰：“吾所为请雨者民也，若必以人祷，吾请自
当。”遂斋戒，翦发断爪，以己为牲，祷于桑林之社，大雨
方数千里。

按《通鉴前编》：“汤以身祷于桑林之野，祝曰：‘无以予一
人之不敏，伤民之命’。”以六事自责曰：“政不节与？民失
职与？宫室崇与？女谒盛与，苞苴行与，谗夫昌与？言未
已，大雨方数千里。”

### 帝太甲

按《书经太甲》中：惟三祀，十有二月朔，伊尹以冕服奉
嗣王归于亳。王拜手稽首曰：“予小子不明于德，自底
不类，欲败度，纵败礼，以速戾于厥躬。天作孽，犹可违；
自作孽，不可逭。既往背师保之训，弗克于厥初。尚赖
匡救之德，图惟厥终。”

〈蔡传〉《太甲》“昔之迷，今之复，昔之晦，今之明。”如日月昏食，一复其旧，而光采炫燿，万景俱新。

### 中宗太戊

按《书经无逸》：周公曰：“我闻曰：昔在殷王中宗，严恭寅
畏，天命自度，治民祗惧，不敢荒宁。肆中宗之享国，七
十有五年。”

按《通鉴前编》：太戊立伊陟为相。亳有祥桑榖，共生于
朝，一暮大拱。太戊惧，问于伊陟。伊陟曰：“臣闻妖不胜
德，帝之政其有缺与？帝其修德。”太戊从之，大修先王
之德。三日而祥桑枯死，殷道复兴，诸侯咸归之。

### 高宗武丁

按《书经·无逸》：“其在高宗时，旧劳于外，爰暨小人。作其
即位，乃或亮阴，三年不言。其惟不言，言乃雍，不敢荒
宁，嘉靖殷邦。至于小大，无时或怨。”肆高宗之享国五
十有九年。

### 帝祖甲

按《书经无逸》：“其在祖甲，不义惟王，旧为小人作。其即
位，爰知小人之依，能保惠于庶民，不敢侮鳏寡。”肆祖
甲之享国三十有三年。